b'\n_START_ARTICLE_\nTom Tailor\n_START_SECTION_\nHistoria\n_START_PARAGRAPH_\nYritys perustettiin Hampurissa 26. tammikuuta 1962. Vuonna 1965 Uwe Schr\xc3\xb6derist\xc3\xa4 tuli perustaja Hans-Heinrich P\xc3\xbcnjerin liikekumppani ja yrityksen hallituksen j\xc3\xa4sen. Vuonna 1979 esiteltiin yhti\xc3\xb6n ensimm\xc3\xa4inen urheiluasutuoteryhm\xc3\xa4. 1980-luvun puoliv\xc3\xa4liss\xc3\xa4 Michael Rosenblat vei Tom Tailorin Yhdysvaltoihin. Rosenblatista tuli 1990-luvun alussa my\xc3\xb6s yhti\xc3\xb6n osakas ja sen hallituksen j\xc3\xa4sen._NEWLINE_Tom Tailor avasi 1994 ensimm\xc3\xa4isen oman kauppansa. Vuonna 1995 yritys lanseerasi lastenmuotimerkin. Vuotta my\xc3\xb6hemmin perustettiin ensimm\xc3\xa4inen kauppa Saksan ulkopuolelle, Wieniin. Samana vuonna yhti\xc3\xb6 esitteli my\xc3\xb6s ensimm\xc3\xa4isen farkkutuoteryhm\xc3\xa4ns\xc3\xa4. Naisten tuoteryhm\xc3\xa4 lanseerattiin 1999._NEWLINE_Juuri ennen uutta vuosituhatta yritys muuttui osakeyhti\xc3\xb6ksi. Uwe Schr\xc3\xb6derist\xc3\xa4 tuli yhti\xc3\xb6n hallituksen puheenjohtaja ja Michael Rosenblatista varapuheenjohtaja. Vuonna 2002 Burkhard Stuhlemmer nimettiin yhti\xc3\xb6n hallitukseen, tuoteryhm\xc3\xa4 "Mini" perustettiin ja ensimm\xc3\xa4inen lapsille suunnattu Tom Tailor -kauppa avattiin. Vuonna 2006 avattiin Tom Tailor E-Shop -verkkokauppa (Saksa, It\xc3\xa4valta, Alankomaat). Seuraavana vuonna markkinoille tulivat nuorten muotilinjat Tom Tailor Denim Male ja Denim Female.'